ΓΡΑΠΤΗ ΕΡΩΤΗΣΗ E-2577/98

υποβολή: Anita Pollack (PSE) προς την Επιτροπή

(1 Σεπτεμβρίου 1998)

Θέμα: Τιμές αυτοκινήτων

Τί μέτρα λαμβάνει η Επιτροπή για να περιορισθεί η υφιστάμενη απόκλιση στις τιμές των αυτοκινήτων μεταξύ των κρατών μελών, δοθέντος ότι, όπως προκύπτει από πρόσφατη έρευνα, τα αυτοκίνητα στο Ηνωμένο Βασίλειο είναι από 7 % έως 40 % ακριβότερα σε σύγκριση με άλλα κράτη μέλη;

Απάντηση του κ. Van Miert εξ ονόματος της Επιτροπής

(14 Σεπτεμβρίου 1998)

Από το 1993 και μετά, η Επιτροπή παρακολουθεί τις αποκλίσεις των τιμών των αυτοκινήτων στην Κοινότητα και καταρτίζει για τον σκοπό αυτό ανά εξάμηνο έκθεση για τις τιμές των αυτοκινήτων(1). Η έκθεση αυτή βασίζεται στις προτεινόμενες τιμές λιανικής των μοντέλων με τις μεγαλύτερες πωλήσεις σε ολόκληρη την Κοινότητα, τις οποίες οι κατασκευαστές γνωστοποιούν στην Επιτροπή κάθε 1η Μαΐου και 1η Νοεμβρίου, αντίστοιχα.

Σε ό,τι αφορά το Ηνωμένο Βασίλειο, η Επιτροπή έχει καταλήξει στο συμπέρασμα ότι οι έντονες αποκλίσεις των τιμών οι οποίες έχουν αποτυπωθεί στις τελευταίες εκθέσεις οφείλονται εν μέρει στην ισχύ της λίρας στερλίνας και όχι σε μεταβολές των προτεινόμενων τιμών καταλόγου. Πέραν αυτού, οι τιμολογιακές πολιτικές που οι κατασκευαστές ακολουθούν στα επιμέρους κράτη μέλη διαμορφώνονται και με βάση τους φόρους που είναι καταβλητέοι κατά την αγορά του αυτοκινήτου. Ως εκ τούτου, οι τιμές καταλόγου προ φόρων είναι συνήθως χαμηλότερες στα κράτη μέλη με υψηλή φορολογία σε σύγκριση με τα κράτη μέλη (π.χ. Ηνωμένο Βασίλειο) όπου δεν οφείλεται κάποιος ειδικός φόρος κατά την αγορά ενός αυτοκινήτου. Οι κατασκευαστές λαμβάνουν επίσης υπόψη ορισμένους οικονομικούς παράγοντες κατά τον καθορισμό των τιμών καταλόγου, όπως είναι οι διακυμάνσεις της ζήτησης και οι ακολουθούμενες στρατηγικές αγοράς. Τέλος, μία κάποια επιβάρυνση της τιμής ενδέχεται να οφείλεται στον εξοπλισμό που είναι απαραίτητος για τα οχήματα με προορισμό τη βρετανική αγορά, λόγω του ότι το τιμόνι σε αυτά βρίσκεται στο δεξί τμήμα του αυτοκινήτου.

Η Επιτροπή δεν παρεμβαίνει στις τιμολογιακές τιμές των κατασκευαστών, εκτός εάν διαπιστώσει παράβαση της κοινοτικής νομοθεσίας ανταγωνισμού. Εξάλλου, η Επιτροπή δεν έχει θέσει ως στόχο την εφαρμογή ίδιων τιμών για τις πωλήσεις των αυτοκινήτων σε ολόκληρη την κοινή αγορά. Ωστόσο, η αύξηση της διαφάνειας για το θέμα των τιμών, στην οποία συντελούν οι τακτικές εκθέσεις της Επιτροπής για τις τιμές των αυτοκινήτων, έχει ως αποτέλεσμα όλο και περισσότεροι καταναλωτές να αγοράζουν το όχημά τους στα κράτη μέλη εκείνα όπου οι τιμές και οι λοιποί όροι πώλησης είναι πιο ευνοϊκοί γι' αυτούς. Η ελευθερία αυτή, η οποία κατοχυρώνεται από τις συναφείς διατάξεις του κανονισμού περί απαλλαγής κατά κατηγορία που ισχύει για τη διανομή αυτοκινήτων οχημάτων (κανονισμός (ΕΚ) 1475/95 της Επιτροπής της 28ης Ιουνίου 1995(2)), αποτελεί, στην πραγματικότητα, μία σημαντική παράμετρο η οποία είναι συνυφασμένη με την αγορά και συμβάλλει στην καλύτερη εναρμόνιση των τιμών σε ολόκληρη την Κοινότητα. Προκειμένου για τα κράτη μέλη που θα ανήκουν στη ζώνη του ευρώ, η προβλεπόμενη στη συνθήκη για την Ευρωπαϊκή Ένωση καθιέρωση του ενιαίου νομίσματος θα εξαλείψει το φαινόμενο των συναλλαγματικών διακυμάνσεων, το οποίο κατά το παρελθόν ήταν ένας από τους λόγους των αποκλίσεων των τιμών.

(1) IP/98/652 της 10.7.1998, IP/98/154 της 13.2.1998 και IP/97/640 της 11.7.1997.

(2) ΕΕ L 145, 29.6.1995.